Վիրջինիա նահանգը՝ Թրամպ-Քլինտոն պայքարի կռվախնձոր 
ԱՄՆ Վիրջինիա նահանգը այն վիճելի նահանգներից է, որը կարող է կանխորոշել նոյեմբերին կայանալիք նախագահական ընտրությունների արդյունքը: Հանրապետական Դոնալդ Թրամփ և դեմոկրատ Հիլարի Քլինտոն թեկնածուները և քաղաքական ակտիվիստները մեծ ուշադրություն են ցուցաբերում այս և մնացած այլ վիճելի նահանգների վրա:
Ավելի քան 150 տարի առաջ ԱՄՆ հարավում տեղակայված Վիրջինիա նահանգը քաղաքացիական պատերազմի էպիկենտրոնում էր: Այսօր այն քաղաքական պայքարի կռվախնձոր է դարձել: Նահանգի Լիզբուրգ բնակավայրն ունի հարուստ պատմական անցյալ: Այն ավանդաբար քվեարկել է հանրապետականների օգտին: Սակայն Քլինտոնի աջակից Քրեգ Գրինի կարծիքով Վիրջինիա նահանգի քաղաքակն դաշտը գնալով փոխվում է։ Գրինը դեմոկրատ ակտիվիստ է հյուսիսային Վիրջինիայի Լոուդոնի շրջանից, որը հայտնի է իր բարձր տեխնոլոգիաների ոլորտի զարգացմամբ և այդ ոլորտի մասնագետների կենտրոնացմամբ: Գրինը ասում է, որ ժողովրդագրական կազմի փոփոխումը Վիրջինիայում նպաստավոր է դեմոկրատների և խնդրահարույց հանրապետական Թրամփի համար: Մեկ այլ դեմոկրատների աջակից, ծրագրային ապահովման ինժեներ Սրի Ամուդհանարը Հնդկաստանից ներգաղթել է մոտ 30 տարի առաջ: Նա ասում է, որ երկրում ներգաղթյալների թվի կտրուկ աճն ունի մեծ քաղաքական ազդեցություն: «Նրանք երդում են տալիս, երբ դառնում են ԱՄՆ քաղաքացիներ: Դա շատ հանդիսավոր և ազդեցիկ մի գործընթաց է, որով բոլորս էլ անցել ենք: Այն մեզ կապում է ամերիկյան արժեքներին, քանզի բոլորը իրավահավասար են այս երկրում»: Չնայած ժողովրդագրական կազմի փոփոխմանը Դոնալդ Թրամփը չի պատրաստվում զիջել Վիրջինիան: Թրամփի կողմնակիցները վերջերս կազմակերպեցին խոշոր հանրահավաք ի աջակցություն վերջինիս: «Սա բոլոր ժամանակների համար հզոր շարժումներից մեկն է: Մենք պետք է այն ավարտին հասցնենք», ասել է Թրամփը: Վերադարձնել Ամերիկայի հզորությունը Թրամփի կարգախոսներից մեկը չափազանց մեծ ազդեցություն է թողել Լիզբուրգից գործարար ու Թրամփի կողմնակից Բրայան Քրոսվայթի վրա: «Նա ուղիղ մարդ է: Նա ասում է ճշմարտությունն անկախ նրանից, թե դա ձեզ դուր է գալիս, թե ոչ: Նա ասում է այն, ինչ մտածում է», ասում է Քրոսվայթին: Այսպիսով, Վիրջինիան վերափոխման փուլում է, ուր հինը միախառնվում է նորի հետ: Այստեղ արագորեն աճող բազմազգ բնակչությունը նոր էջ է բացում ամերիկյան պատմության մեջ: